Title: กฎกระทรวง ฉบับที่ 2 (พ.ศ. 2540) ออกตามความในพระราชบัญญัติให้ใช้พระธรรมนูญศาลยุตติธรรม พุทธศักราช 2477

กฎกระทรวง

กฎกระทรวง
ฉบับที่ ๒ (พ.ศ. ๒๕๔๐)
ออกตามความในพระราชบัญญัติให้ใช้พระธรรมนูญศาลยุติธรรม
พุทธศักราช ๒๔๗๗[๑]

อาศัยอำนาจตามความในมาตรา ๕
แห่งพระราชบัญญัติให้ใช้พระธรรมนูญศาลยุติธรรม พุทธศักราช ๒๔๗๗ และมาตรา ๔
แห่งพระธรรมนูญศาลยุติธรรม รัฐมนตรีว่าการกระทรวงยุติธรรมออกกฎกระทรวงไว้
ดังต่อไปนี้

ข้อ ๑  ให้จัดตั้งแผนกคดีล้มละลายในศาลอุทธรณ์ภาค
๑ ศาลอุทธรณ์ภาค ๒ และศาลอุทธรณ์ภาค ๓
โดยให้มีอำนาจพิจารณาพิพากษาคดีเกี่ยวกับกฎหมายล้มละลายในศาลนั้น

ข้อ ๒ 
ในกรณีมีปัญหาว่าคดีใดอยู่ในอำนาจพิจารณาพิพากษาของแผนกคดีล้มละลายที่จัดตั้งขึ้นตามกฎกระทรวงฉบับนี้หรือไม่
ให้อธิบดีผู้พิพากษาประจำศาลอุทธรณ์ภาค ๑ ศาลอุทธรณ์ภาค ๒ และศาลอุทธรณ์ภาค ๓
แล้วแต่กรณี เป็นผู้วินิจฉัย

ข้อ ๓ 
คดีเกี่ยวกับกฎหมายล้มละลายที่ค้างพิจารณาอยู่ในศาลอุทธรณ์ภาค ๑ ศาลอุทธรณ์ภาค
๒ และศาลอุทธรณ์ภาค ๓ ในวันที่กฎกระทรวงนี้ใช้บังคับให้ศาลนั้นพิจารณาพิพากษาต่อไปจนเสร็จ
แต่ถ้าอธิบดีผู้พิพากษาประจำศาลนั้น เห็นว่าคดีมีเหตุอันสมควรที่จะโอนคดีดังกล่าวไปพิจารณาพิพากษาในแผนกคดีล้มละลายที่จัดตั้งขึ้นในศาลนั้นตามกฎกระทรวงฉบับนี้
ก็ให้โอนไปได้

ให้ไว้ ณ วันที่ ๑๙ กันยายน พ.ศ. ๒๕๔๐
สุวิทย์ 
คุณกิตติ
รัฐมนตรีว่าการกระทรวงยุติธรรม

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากปัจจุบันมีคดีล้มละลายเข้าสู่การพิจารณาของศาลมากขึ้น
เพื่อให้การพิจารณาพิพากษาคดีล้มละลายในทุกชั้นศาลเป็นไปโดยรวดเร็ว
และมีประสิทธิภาพ สมควรให้มีการจัดตั้งแผนกคดีล้มละลายขึ้นในศาลอุทธรณ์ภาค ๑ ศาลอุทธรณ์ภาค
๒ และศาลอุทธรณ์ภาค ๓ และโดยที่มาตรา ๔ แห่งพระธรรมนูญศาลยุติธรรม ได้บัญญัติว่าการจัดตั้งแผนกในศาลให้ตราเป็นกฎกระทรวง  จึงจำเป็นต้องออกกฎกระทรวงนี้

วิภา/ผู้จัดทำ
๒๓
ตุลาคม ๒๕๕๓๔
พัสสน/ผู้ตรวจ
๑๕
พฤศจิกายน ๒๕๕๓

[๑]
ราชกิจจานุเบกษา เล่ม ๑๑๔/ตอนที่ ๕๐ ก/หน้า ๓๕/๒๖ กันยายน ๒๕๔๐